《甲戍秋道经梁化谒苏长公祠》
明代·梁亭表

江头万仞削芙蓉，曾是孤臣此杖筇。遗庙柏森烟漠漠，丰湖秋净水溶溶。

夏时独苦青苗法，避地偏宜白鹤峰。断碣不随荒草没，似将留迹寄山农。

作者简介：梁亭表（一五七八 — 一六四四），字无畸，号昔莪。顺德人。明神宗万历三十四年（一六〇六）举人。初授大埔教谕，寻擢国子监助教，迁吏部司务，历兵部武库司员外郎，出知南安府。治行第一，擢南京兵备，兼抚蛮副使。诏传而卒，年六十七。有《昔莪集》等。清康熙《顺德县志》卷八、道光《广东通志》卷二八三有传。